text: Kys sclerose farvel
  02 april 2016 kl. 17.03
  Hele weekenden kan du være med til at kysse sygdommen sclerose farvel.
  I Esbjerg Storcenter står Scleroseforeningen bag en lang række aktiviteter fra fredag til søndag.
  De skal være med til at samle penge ind til kampen mod sygdommen, som 14.000 danskere er ramt af. Hvert år kommer 600 nye tilfælde til.
  Det er vigtigt for mig, for jeg synes, at man har et ansvar for at gøre noget for andre.
  
  Lørdag kunne man selv prøve en såkaldt IC7-cykel. Den blev også brugt til konkurrence mellem politikere, revyforfatter og håndboldspillere. En af dem er fra håndboldholdet Team Esbjerg. Tove Seest var med til at cykle penge ind.
  - Det er vigtigt for mig, for jeg synes, at man har et ansvar for at gøre noget for andre, siger Tove Seest til TV SYD.
  Formanden for Scleroseforeningen Esbjerg og Fanø, Steen Hansen, forklarer baggrunden for de mange aktiviteter.
  - Vi gør det fordi, vi gerne vil være med til, at vi forhåbentlig knækker koden til sclerose en dag, så vi kan kysse sygdommen farvel. Vi kender jo ikke årsagen til sclerose i dag, siger Steen Hansen til TV SYD.
  Søndag er der igen stor aktivitet med håndarbejdsworkshop, tombola, klovne, tryllerier og sømandssange fra koret Capstan.
  